Prancūziškas batonas

Prancūziškas batonas () – pailgos formos šviesios duonos kepinys, kildinamas iš Prancūzijos. Jis gaminamas iš įprastos liesos tešlos. Šis batonas išsiskiria savo pailga forma ir traškia tešla. Šis gaminys gaminamas iš kvietinių miltų, vandens, mielių ir paprastos druskos.

Įprastai prancūziškas batonas būna 5–6 cm pločio ir 65 cm ilgio (nors pasitaiko ir 1 m ilgio kepinių).

2018 m. prancūziškas batonas buvo įtrauktas į Prancūzijos kultūrinio paveldo sąrašą.

2022 m. prancūziško batono kepimas buvo įtrauktas į UNESCO nematerialaus pasaulio paveldo sąrašą.

Prancūziško batono atsiradimo istorija nėra žinoma ir sklando daug spekuliacijų. Pailgi, siauri duonos gaminiai Prancūzijoje pradėjo populiarėti XVIII a. Žodis bagetė pirmą kartą rašytiniuose šaltiniuose paminėtas 1920 m. Paryžiaus rajone, kai duonos kepimo taisyklėse buvo paminėta, kad „bagetė, sverianti mažiausiai 80 gramų ir esanti daugiausiai 40 cm ilgio, negali kainuoti brangiau nei 0,35 frankų už vienetą“.

1944 m. pirmą kartą surengtas konkursas Le Grand Prix de la Baguette, kuriame išaiškinami geriausi prancūziško batono kepėjai.

1993 m. Prancūzijos parlamentas išleido įstatymą, pagal kurį buvo nustatytos tikslios prancūziškų duonos kepinių taisyklės, taip pat uždrausta prancūzišką batoną kepti iš užšaldytos tešlos.

Taip pat skaitykite 
 Batonas

Šaltiniai 

Kepiniai
Prancūziška virtuvė